གསུམ་པ་ནི།མ་དག་པར་ཤེས་བཞིན་དུ་ཅང་མི་སྨྲ་བས་འདའ་བར་བྱེད་ན་ཉེས་བྱས་སོ།།ཞེས་པ་འདི་ནི་ཡིད་འབའ་ཞིག་གི་ཉེས་པ་ཉིད་དུ་མཛོད་ཀྱི་འགྲེལ་ཊཱི་ཀ་དག་ལས་བཤད་་་་་་མཛོད་འགྲེལ་ལས།ལུས་ཀྱིས་ཀྱང་མི་བྱེད།ངག་གིས་ཀྱང་མི་བྱེད་ན་ཁ་ན་མ་ཐོ་བས་རེག་པར་འགྱུར་བ་ཡོད་དམ་ཞེ་ན་ཡོད་དེ།གསོ་སྦྱོང་དཔེར་བྱའོ་ཞེས་གསུངས་སོ།།མཛོད་ཀྱི་འགྲེལ་བཤད་དོན་གསལ་བ་ལས།གསོ་སྦྱོང་དཔེར་བྱའོ་ཞེས་བྱ་བ་ནི་དགེ་སློང་གི་གསོ་སྦྱོང་ལ་ཅི་ཡོངས་སུ་དག་གམ་ཞེས་བསྒྲགས་པ་ལས་དགེ་སློང་འགའ་ཞིག་ལྟུང་བ་འབྱུང་བ་ཡིན་བཞིན་དུ་ཅང་མི་ཟེར་བར་འདུག་པར་བྱེད་ན་རྫུན་དུ་འགྱུར་རོ་ཞེས།མོད་ཀྱི།ཊཱི་ཀ་ལྟར་ན་བདག་ཉིད་མ་དག་པ་ལ་དག་པ་ཉིད་དུ་ལུས་ཀྱི་རིག་བྱེད་ཀྱིས་གོ་བར་བྱས་པས་ངག་ཏུ་སྨྲས་པའི་སེལ་བ་སྟེ་ཉེས་བྱས་སོ།།འདི་ནི་ཊཱི་ཀ་ལས་་་་་་ཉེས་པ་དེ་ནི་ཉེས་བྱས་ཡོངས་སུ་རྫོགས་པ་ཡིན་གྱི།ཡིད་ཀྱིས་ནི་མ་ཡིན་ཏེ།ཁ་རྣམ་པར་འགྱུར་བ་ལ་སོགས་པའི་རྣམ་པར་རིག་བྱེད་དེ་ལ་ཡོད་པའི་ཕྱིར་རོ་ཞེས་བཤད་དོ།།ཊཱི་ཀའི་ཚིག་དེ་ལ་བརྟེན་ནས།་་་་་འདིར་ཁ་ཅིག་ན་རེ་ལུས་ངག་ཏུ་མ་ཐོན་པའི་ལྟུང་བ་ཐམས་ཅད་བསྡམ་བྱ་ཡིན་གྱི།བཤགས་དགོས་ཡན་ཆད་ཀྱི་ལྟུང་བ་བསྐྱེད་པ་ལ་ལུས་ངག་ཏུ་ཐོན་པ་ཡན་ལག་ཏུ་དགོས་ཏེ།འདུལ་བ་བསྡུས་པ་ལས་སེམས་འབའ་ཞིག་གིས་ནི་བཤགས་པར་བྱ་དགོས་པའི་ལྟུང་བ་ཀུན་ནས་སློང་བ་མེད་ཀྱི་བདག་ཉིད་ཀྱིས་བསྡམ་པར་བྱ་བ་ཁོ་ན་ལ་ཡིན་ཏེ་ཞེས་གསུངས་པ་དང་།ཊཱི་ཀ་ལས་ཐམས་ཅད་དུ་ཡང་བསྡམ་པར་བྱ་བ་ཞེས་བྱ་བ་ནི་ཡིད་ཀྱི་ཉེས་བྱས་ཡིན་པར་རིག་པར་བྱའོ་ཞེས་བཤད་པ་དང་།འོད་ལྡན་དུ་གཏམ་གྱི་གཞི་ལུང་དུ་དྲངས་པ་ལས།ལྟུང་བ་ནི་རྣམ་པར་རིག་བྱེད་ཉིད་དང་གཟུགས་ཅན་ཉིད་དུ་བསྟན་པའི་ཕྱིར་ཞེས་གསུངས་ཏེ།ལྟུང་བ་གཟུགས་ཅན་ནི་རྣམ་པར་རིག་བྱེད་མ་ཡིན་པའི་གཟུགས་ཡིན་ལ་དེ་ལ་ལུས་ངག་གི་རིག་བྱེད་སྔོན་དུ་འགྲོ་བས་ཁྱབ་པའི་ཕྱིར་དང་།་་་་་ཞེས་ཟེར་ཡང་ངེས་པ་མེད་དེ།མཛོད་ཀྱི་འགྲེལ་བཤད་དོན་གསལ་ལས་རྣམ་པར་རིག་བྱེད་མ་ཡིན་པ་ཐམས་ཅད་རྣམ་པར་རིག་བྱེད་ལ་རག་ལས་པར་ངེས་པ་ཡང་མ་ཡིན་ཏེ།ལྔ་སྡེ་ལ་སོགས་པ་འབྲས་བུ་ཐོབ་པའི་མོད་ལ་སོ་སོ་ཐར་པའི་སྡོམ་པ་སྐྱེ་བ་སྲིད་པའི་ཕྱིར་རོ་ཞེས་བཤད་དོ།།གཏམ་གྱི་གཞི་དང་འོད་ལྡན་ལས་སེམས་ལས་བྱུང་བ་འབའ་ཞིག་ནི་ལྟུང་བ་མེད་དོ་ཞེས་གསུངས་ལ།